### NN 121/2016 (23.12.2016.), Odluka o visini otpremnine za državne službenike i namještenike Ministarstva obrane i Oružanih snaga Republike Hrvatske kojima služba prestane zbog preustroja ili smanjenja snaga

MINISTARSTVO OBRANE

2659

Na temelju članka 113. stavka 5. Zakona o obrani (»Narodne novine«, br. 73/13, 75/15 i 27/16) donosim

ODLUKU

O VISINI OTPREMNINE ZA DRŽAVNE SLUŽBENIKE I NAMJEŠTENIKE MINISTARSTVA OBRANE I ORUŽANIH SNAGA REPUBLIKE HRVATSKE KOJIMA SLUŽBA PRESTANE ZBOG PREUSTROJA ILI SMANJENJA SNAGA

I.

Državnom službeniku kojemu služba prestane istekom roka u kojem je bio stavljen na raspolaganje pripada pravo na otpremninu u visini 65% njegove prosječne mjesečne plaće isplaćene u zadnja tri mjeseca prije stavljanja na raspolaganje, za svaku godinu provedenu u službi u Ministarstvu obrane i Oružanim snagama Republike Hrvatske (u daljnjem tekstu Oružane snage).

II.

Namješteniku kojemu prestane radni odnos zbog preustroja ili smanjenja snaga pripada pravo na otpremninu u visini 65% njegove prosječne mjesečne plaće isplaćene u zadnja tri mjeseca prije prestanka radnog odnosa, za svaku godinu provedenu u službi odnosno u radnom odnosu u Ministarstvu obrane i Oružanim snagama.

III.

Državnom službeniku i namješteniku pripada i otpremnina u visini 65% njegove prosječne mjesečne plaće isplaćene u zadnja tri mjeseca prije stavljanja na raspolaganje odnosno prije prestanka radnog odnosa za svaku godinu radnog staža u državnoj službi prije stupanja na službu odnosno radni odnos u Ministarstvo obrane i Oružane snage.

IV.

Državnom službeniku i namješteniku koji je imao status djelatne vojne osobe pripada otpremnina iz točaka I., II. i III. ove Odluke i za svaku godinu službe ostvarene u tom statusu u Ministarstvu obrane odnosno Oružanim snagama.

V.

Državnom službeniku i namješteniku na rasporedu u Ministarstvu obrane koji se u roku od osam dana od dana stupanja na snagu nove Uredbe o unutarnjem ustrojstvu Ministarstva obrane pismeno izjasni za sporazumni prestanak službe odnosno radnog odnosa, pripada pravo na otpremninu u visini jedne njegove prosječne mjesečne plaće isplaćene u zadnja tri mjeseca prije prestanka službe odnosno radnog odnosa, za svaku godinu provedenu u službi u Ministarstvu obrane i Oružanim snagama.

VI.

Državnom službeniku i namješteniku na rasporedu u Ministarstvu obrane koji se u roku od osam dana od dana stupanja na snagu Pravilnika o unutarnjem redu Ministarstva obrane donesenoga na temelju nove Uredbe o unutarnjem ustrojstvu Ministarstva obrane pismeno izjasni za sporazumni prestanak službe odnosno radnog odnosa, pripada pravo na otpremninu u visini 80% njegove prosječne mjesečne plaće isplaćene u zadnja tri mjeseca prije prestanka službe odnosno radnog odnosa, za svaku godinu provedenu u službi u Ministarstvu obrane i Oružanim snagama.

VII.

Državnom službeniku i namješteniku kojemu prestaje služba odnosno radni odnos u Ministarstvu obrane i Oružanim snagama, a koji je ispunio uvjete za stjecanje prava na starosnu mirovinu u skladu s odredbama Zakona o mirovinskom osiguranju (»Narodne novine«, br. 157/13, 151/14, 33/15 i 93/15), pripada pravo na otpremninu u visini tri proračunske osnovice.

VIII.

Državnom službeniku i namješteniku iz ove Odluke koji ima status hrvatskog branitelja pripada i pravo na uvećanje otpremnine ovisno o vremenskom razdoblju sudjelovanja u Domovinskom ratu na način da se za svaki puni mjesec dana sudjelovanja u Domovinskom ratu priznaje pravo na uvećanje otpremnine u iznosu od 525,00 kuna neto.

IX.

Iznosi za isplatu otpremnina propisani ovom Odlukom su neto-iznosi.

X.

Državnom službeniku i namješteniku iz točaka V. i VI. ove Odluke služba odnosno radni odnos prestaje u roku od 30 dana od dana pismenog izjašnjenja za sporazumni prestanak službe odnosno radnog odnosa.

XI.

Državnom službeniku i namješteniku kojemu prestaje služba odnosno radni odnos u skladu s odredbama ove Odluke dužan je do dana donošenja rješenja o prestanku službe podmiriti sve obveze prema Ministarstvu obrane.

XII.

Danom stupanja na snagu ove Odluke prestaje važiti Odluka o visini otpremnine za državne službenike i namještenike Ministarstva obrane i Oružanih snaga Republike Hrvatske kojima služba prestane zbog preustroja ili smanjenja snaga (»Narodne novine«, br. 131/13 i 147/14).

XIII.

Ova Odluka stupa na snagu prvoga dana od dana objave u »Narodnim novinama«.

Klasa: 023-03/16-03/1

Urbroj: 512-01-16-993

Zagreb, 22. prosinca 2016.

Potpredsjednik
Vlade Republike Hrvatske
i ministar obrane
Damir Krstičević, v. r.